*Proiect*

**GUVERNUL REPUBLICII MOLDOVA**

**HOTĂRÎRE Nr.\_\_\_\_**

**Din\_\_\_\_\_\_\_\_\_\_\_\_\_\_\_\_\_2016**

**Pentru aprobarea Regulamentului cu privire la formarea continuă**

În vederea realizării prevederilor art. 126 din Codul Educaţiei al Republicii Moldova nr.152 din 17 iulie 2014 (Monitorul Oficial al Republicii Moldova, 2014, nr. 319-324, art. 634),

**Guvernul** **HOTĂRĂŞTE:**

1. Se aprobă Regulamentul cu privire la formarea continuă a adulţilor, conform anexei;
2. Ministerele care au în subordine instituţii de învăţământ sau centre de formare profesională continuă asigură desfăşurarea formării continue a adulţilor în conformitate cu regulamentul nominalizat;
3. Prestatorii de servicii educaționale pentru adulți vor organiza activitatea în conformitate cu regulamentul nominalizat și legislația în vigoare;
4. Se abrogă Hotărârea Guvernului nr. 1224 din 09 noiembrie 2004 cu privire la organizarea formării profesionale continue (Monitorul Oficial, 2004, Nr. 208-211, art. 1424).

**Prim-ministru Pavel FILIP**

Contrasemnează:

Ministrul educaţiei Corina FUSU

Ministrul muncii, protecţiei sociale şi familiei Stela GRIGORAȘ

Anexă

la Hotărârea Guvernului

Nr.\_\_\_\_\_\_ din \_\_\_\_\_\_\_\_\_2016

**Regulamentul cu privire la formarea continuă a adulților**

**Capitolul I. Dispoziţii generale**

1. Prezentul Regulament cu privire la formarea continuă a adulților (în continuare - Regulament) are menirea de a reglementa și dezvolta cadrul normativ privind educația adulților în context european, dezvoltarea mecanismelor de finanțare și facilitarea dezvoltării programelor de formare continuă a adulților, cu prioritate pentru dezvoltarea competențelor-cheie: digitale, antreprenoriale, lingvistice, interculturale și alte competențe noi, solicitate de piața muncii; utilizarea competenţelor transversale; dezvoltarea competenţelor profesionale comune mai multor ocupaţii. Regulamentul are menirea de a reglementa activitatea organizațional-didactică a procesului de instruire a adulților în cadrul sistemului educațional și în afara lui.
2. Formarea continuă a adulţilor include:
3. educaţia generală a adulţilor;
4. formarea profesională continuă a adulţilor.
5. Formarea profesională continuă a adulților se organizează prin programe de recalificare, calificare suplimentară, specializare, policalificare şi perfecţionare.
6. Formarea continuă a adulţilor constituie totalitatea proceselor în dezvoltare ale învăţării formale nonformale și informale cu ajutorul cărora adulţii, în spiritul societăţii în care trăiesc, îşi dezvoltă capacităţile, îşi îmbogăţesc cunoştinţele şi îşi perfecţionează calificarea profesională şi tehnică sau le aplică în alt mod, pentru utilitate personală şi socială. Accesul la formarea profesională a adulţilor este garantat prin drepturi egale fără discriminări pe criterii de vârstă, sex, rasă, origine etnică, apartenenţă politică sau religioasă.
7. Formarea continuă a adulţilor are scopul de a contribui la îmbunătăţirea calităţii vieţii adulţilor prin:
8. completarea educaţiei de bază - prin educaţie recurentă sau compensatorie;
9. realizarea accesului la învăţare continuă cât mai aproape de beneficiari, în propriile lor comunităţi şi la locul de muncă, susținută de echipamente bazate pe tehnologiile informaţionale şi comunicaţii;
10. dezvoltarea culturii de investiții în formarea continuă a resurselor umane și facilitarea integrării sociale a indivizilor în concordanţă cu aspiraţiile lor profesionale şi cu necesităţile pieţei muncii;
11. actualizarea cunoştinţelor şi perfecţionarea pregătirii profesionale în ocupaţia de bază, precum şi în ocupaţii înrudite;
12. recalificarea, determinată de restructurarea economică, de mobilitatea socială sau de modificări ale capacităţii de muncă;
13. crearea posibilităţilor de certificare a competenţelor profesionale, funcţionale, sociale dobândite în manieră formală, nonformală şi/sau informală;
14. dezvoltarea metodelor şi contextelor de predare şi învăţare necesare pentru a asigura continuitatea învăţării pe tot parcursul vieţii;
15. asigurarea protecţiei şi reintegrării sociale a specialiştilor;
16. dezvoltarea oportunităţilor de consultare, mediere şi orientare privind posibilităţile de învăţare şi dezvoltare continuă în ţară şi peste hotare;
17. însuşirea unor cunoştinţe avansate, metode şi procedee moderne necesare pentru realizarea sarcinilor de serviciu;
18. creşterea gradului de alfabetizare digitală, dezvoltarea competenţelor digitale şi a incluziunii digitale;
19. promovarea învăţării pe tot parcursul vieţii.
20. Formarea continuă a adulţilor se bazează pe un șir de principii:
    1. asigurarea caracterului anticipativ şi a continuităţii în activitatea de formare-dezvoltare a personalităţii umane;
    2. adaptarea programelor de formare profesională la cerinţele unei societăţi în continuă dezvoltare;
    3. pregătirea personalităţii în vederea adaptării optime la condiţiile de schimbare rapidă a sistemului de învăţămînt;
    4. mobilizarea şi valorificarea tuturor mijloacelor de informare disponibile în limitele instituţionale şi noninstituţionale;
    5. profesionalism.
21. Formarea continuă a adulţilor are următoarele funcţii:
22. favorizează dezvoltarea personalităţii;
23. completează educaţia de bază - prin educaţie recurentă sau compensatorie;
24. crește competența profesională;
25. orientează adulţii către un nou mod de a rezolva problemele importante;
26. oferă o nouă şansă de a obţine o calificare;
27. fortifică capacităţile de utilizare a beneficiilor oferite de tehnologia informaţiei şi comunicaţiilor;
28. asigură educaţia civică - prin dobîndirea competenţelor şi aptitudinilor necesare exercitării drepturilor şi responsabilităţilor sociale ale fiecărui cetăţean;
29. educă, cultivă aptitudini şi interese individuale ale cetăţeanului pentru îndeplinirea unui rol social activ;
30. promovează acţiunea comunitară și personală.

Formarea continuă a adulţilor urmărește finalități educaţionale sub formă de competențe-cheie incluse în cadrul de referință din Recomandarea Parlamentului European și a Consiliului din 18 decembrie 2006 privind competențele-cheie pentru învățarea pe tot parcursul vieții și stipulate în art. 11, alin. (2) din Codul Educației al Republicii Moldova. Succesul pe piața muncii este determinat de diferite dimensiuni ale setului de competențe al unei persoane, combinând competențe cognitive, socio-emoționale și competențe specifice activității/postului.

1. Formarea continuă a adulţilor poate fi realizată, în condiţiile legii, de către instituţii sau organizaţii publice şi private care oferă servicii de educaţie şi programe de formare profesională continuă a adulţilor, indiferent de forma juridică de organizare a acestora, denumite în continuare furnizori de formare a adulţilor.
2. Furnizorii de formare a adulţilor stabiliţi în Republica Moldova pentru a se supune autorizării trebuie să îndeplinească următoarele condiţii de eligibilitate:
3. să fie legal constituiţi și să respecte condițiile de onorabilitate;
4. să aibă prevăzute în statut/regulamentul de funcţionare sau, după caz, în actul de înfiinţare activităţi de formare profesională;
5. să îşi îndeplinească obligaţiile de plată a impozitelor, taxelor şi contribuţiilor datorate, potrivit legislaţiei în vigoare;
6. să prezinte dovada că are angajați personal didactic ce dețin diplome de studii superioare în domeniul de formare cu contracte individuale de muncă;
7. să dețină programe de formare continuă aprobate de Ministerul Educației și dotare tehnico-materială corespunzătoare.
8. În sensul prezentului Regulament, următoarele noţiuni principale semnifică:

*Furnizorii de formare profesională* – persoanele juridice de drept public sau privat care pot presta servicii de formare continuă, cu respectarea standardelor de pregătire profesională şi a legislaţiei în vigoare.

*Beneficiari ai programelor de formare profesională* – persoanele (fizice şi juridice) cărora în temeiul unui contract li se prestează servicii de instruire, în urma cărora se obţine o calificare atestată print-un certificat sau o diplomă, eliberată în condiţiile legii.

*Învăţare pe tot parcursul vieţii* – orice activitate de instruire deliberativă, formală sau nonformală, desfăşurată continuu în scopul completării şi perfecţionării cunoştinţelor, competenţelor şi calificărilor.

*Educaţia generală a adulţilor* – orice proces de educaţie formală, non-formală şi informală ce asigură dezvoltarea generală a adulţilor pe tot parcursul vieţii sub aspect cultural, socioeconomic, tehnologic, ecologic etc.

*Educaţia formală* – cuprinde sistemul educational structurat ierarhic și gradat cronologic, pornind de la școala primară și pâna la universitate, care include o varietate de programe de specializare și instituții de pregătire profesională. Urmarea acestora conduce la apariţia unei totalităţi de drepturi reglementate, inclusiv dreptul persoanei de a desfăşura o activitate profesională remunerată, de a obţine o funcţie mai înaltă, de a-şi continua studiile. Aceste drepturi decurg din eliberarea unei diplome sau certificat de stat prestabilit.

*Educaţia nonformală* – orice activitate educațională intenționată și sistematică desfășurată de obicei în afara școlii tradiționale, al cărei conținut este adaptat nevoilor individului și situațiilor speciale, în scopul maximalizării învățării și cunoașterii și al minimalizării problemelor cu care se confruntă acesta în sistemul formal.

*Educaţia informală* – proces de formare sau dezvoltare a competenţelor, care se desfăşoară în afara sistemului de învăţământ ca institut social cu funcţii specifice, adică în procesul cotidian prin intermediul comunicării, lecturii, instituţiilor de cultură, învăţării în baza experienţei proprii şi a celor din jur. Nu deţine atribute pedagogice.

*Formare continuă a adulţilor* – ansamblul activităţilor orientate spre actualizarea periodică a pregătirii profesionale iniţiale, spre adaptarea acesteia la noile exigenţe ale desfăşurării activităţii profesionale, spre asimilarea unor noi cunoştinţeşi competenţe.

*Formare profesională –* este proces de instruire prin care se asigură creșterea și diversificarea competențelor profesionale prin inițierea, calificarea, recalificarea, perfecționarea și specializarea persoanelor în cautarea unui loc de muncă, în vederea realizării mobilității și (re)integrării acestora pe piața forței de munca.

*Formarea profesională inițială* a adulților asigură pregătirea necesară pentru dobândirea competențelor profesionale minime necesare pentru obținerea unui loc de muncă.

*Formarea profesională continuă* este ulterioară formării inițiale și asigură adulților fie dezvoltarea competențelor profesionale deja dobândite, fie dobândirea de noi competențe.

*Programe de formare axate pe standarde educaţionale* – planuri de formare amănunţit structurate pe baza unui set de secvenţe logice de învăţare sau strategii flexibile de formare ce conduc la dobândirea competenţelor menţionate în standardul educaţional.

*Adulţi* - persoane care au vârsta la care pot stabili raporturi de muncă şi pot participa la programe de formare personală, în condiţiile legii.

*Competența profesională* reprezintă capacitatea de a aplica, a transfera și a combina cunoștințe și deprinderi în situații și medii de muncă diverse, pentru a realiza activitățile cerute la locul de muncă, la nivelul calitativ specificat în standardul ocupațional.

*Competențe funcționale* – deprinderi sau capacități de utilizare a cunoștințelor într-o situație de muncă dată pe care o persoană trebuie să le dețină atunci când acționează într-un anumit domeniu de activitate, context de învățare sau activitate socială;

*Competențe personale* – vizează capacitatea adoptării unei atitudini și/sau comportament adecvat într-o situație particulară;

***Competențe sociale* – capacitatea de a comunica în mod constructiv în diferite medii, de a arăta toleranța, de a exprima și înțelege diferite puncte de vedere, de a negocia cu abilitate pentru a produce încredere și de a empatiza;**

*Competențele civice* – înzestrează individul pentru a participa în mod activ la viața civilă, bazată pe cunoașterea conceptelor și structurilor sociale și politice, și pe angajarea la o participare democratica activă.

*Învăţământ la locul de muncă (ucenicie)*– instruire profesională desfăşurată fără detaşare de la locul de muncă. Poate include întreg procesul de instruire sau poate fi combinat cu activităţi de formare desfăşurate în alte condiţii.

*Recalificarea* reprezintă pregătire/instruire profesională pentru obţinerea unei noi calificări profesionale, a unei noi meserii.

*Calificarea suplimentară* reprezintă obţinerea de cunoştinţe şi deprinderi necesare pentru activitate profesională la o nouă specialitate/specializare corespunzătoare aceluiaşi domeniu general de studii sau formare profesională, în baza aceluiaşi nivel ISCED de studii.

*Policalificarea* reprezintă calificarea în mai multe ocupaţii şi profesii.

*Perfecţionarea* reprezintă pregătirea profesională care conduce la dezvoltarea sau completarea cunoştinţelor, deprinderilor sau competenţelor profesionale ale unei persoane care deţine deja o calificare.

*Specializarea* reprezintă obţinerea de cunoştinţe şi deprinderi într-o arie restrânsă din sfera de cuprindere a unei ocupaţii sau profesii.

**II. ORGANIZAREA EDUCAŢIEI GENERALE A ADULŢILOR**

1. Educaţia generală a adulţilor este o parte componentă specifică a sistemului de formare continuă a adulţilor, având la bază totalitatea programelor de educaţie generală, instituţiile şi organizaţiile care asigură elaborarea şi realizarea acestor programe.
2. Obiectivul principal al educaţiei generale a adulţilor constă în sporirea nivelului de cultură generală și a activităţii social-civice a populaţiei;
3. Au dreptul de a crea instituţii de educaţie generală a adulţilor:
4. Guvernul, la propunerea Ministerului Educaţiei în colaborare cu alte autorităţi administrative centrale şi instituţii publice;
5. autorităţile publice locale de nivelul întîi şi autorităţile publice locale de nivelul al doilea;
6. instituţiile din sistemul de educaţie formală;
7. asociaţii obşteşti legal constituite;
8. instituţiile şi asociaţiile ştiinţifice;
9. instituţiile şi asociaţiile de cultură;
10. uniunile de creaţie ale oamenilor de cultură;
11. instituții de informare în masă;
12. uniunile profesionale şi asociaţii patronale;
13. alte persoane juridice constituite potrivit legii care au ca obiect de activitate *educaţia generală a adulţilor.*

Instituţiile de educaţie generală a adulţilor, create de organizaţii şi mişcări obşteşti, se înregistrează la Ministerul Justiţiei.

1. Furnizorii de formare a adulţilor pot funcţiona în două moduri:
2. în calitate de persoane juridice;
3. în calitate de subdiviziune structurală a instituţiei sau organizaţiei, care are statut de persoană juridică.
4. Instituţiile şi organizaţiile furnizoare de servicii de educaţia generală a adulţilor îşi determină activitatea în concordanţă cu conţinutul şi structura necesităţilor/nevoilor curente şi de perspectivă ale populaţiei.
5. În dependenţă de programele pe care le realizează, furnizorii de formare continuă a adulţilor se împart în:
6. instituţii, organizaţii cu un singur profil – o programă sau mai multe programe de acelaşi profil;
7. instituţii, organizaţii cu mai multe profiluri, care realizează programe de educaţie generală cu diverse conţinuturi şi orientări.
8. Furnizorii care oferă programe de educație generală sunt instituţii şi organizaţii de educaţie nonformală de specializare și recalificare, obiectivul de bază al cărora este desfăşurarea activităţilor de diseminare, difuzare şi explicare a cunoştinţelor ştiinţifice şi a altor informaţii sociale semnificative.
9. Programele de educaţie generală a adulţilor se diferenţiază în dependenţă de direcţiile de desfăşurare a educaţiei generale a adulţilor. Programele de educaţie generală a adulţilor pot fi cu durata de până la 90 de ore academice, aprobate de Ministerul Educației, cu excepţia programelor de dezvoltare a competenţelor funcţionale (competențe aferente unui standart ocupațional sau calificare), ce necesită a fi autorizate/acreditate potrivit legislaţiei în vigoare.

Pregătirea profesională a adulților finalizată cu eliberarea *certificatelor sau diplomelor de calificare* cu programe și numărul de ore mai mare sau egal de 90 de ore ține de domeniul formării profesionale continue conform prevederilor capitolului III și IV al prezentului regulament.

1. Furnizorii de formare cu programe de educaţie generală a adulţilor, programe ce formează profesional conform unui standart ocupațional ori calificare cu un număr mai mic de 90 de ore elaborează şi eliberează la finalizarea cursului *certificare de participare* de modele proprii.
2. Furnizorii de formare cu programe de educaţie generală a adulţilor cu un număr mai mic de 90 ore pot iniția procedura de evaluare externă în vederea autorizării provizorii sau acreditare în condițiile legislației în vigoare.

În cazul în care vor fi autorizați provizoriu sau acreditați vor elibera certificate cu recunoaștere națională.

1. Procesele curriculare în educaţia generală a adulţilor se bazează pe formarea competenţelor personale, sociale, civice şi funcţionale ale adulţilor.

Furnizorii de formare a adulţilor asigură în activitatea lor procese educaţionale ce corespund Cadrului European *de referinţă pentru asigurarea* calităţii în învăţământul profesional şi Indexului European pentru Învăţare Permanentă - ELLI.

**III. FORMAREA PROFESIONALĂ CONTINUĂ A ADULŢILOR**

1. Sistemul de formare profesională continuă a adulţilor întruneşte totalitatea reglementărilor, mecanismelor, proceselor, programelor şi furnizorilor de formare a adulţilor care asigură şi realizează formarea si/sau dezvoltarea competențelor profesionale ale adulţilor ce au o calificare iniţială prin specializare, recalificare, policalificare, calificare suplimentară sau alt criteriu similar.
2. Furnizorii care oferă programe de formare profesională continuă, autorizați provizoriu sau acreditați în condițiile legii îşi determină activitatea în concordanţă cu conţinutul şi structura necesităţilor/nevoilor curente şi din perspectivă ale populaţiei economic active, ale angajatorilor şi pieţei muncii, ale persoanelor aflate în căutarea unui alt loc de muncă, al celor ocupate nemijlocit în gospodăria casnică, încadrate în sfera individuală de muncă, reîntoarse la muncă după o întrerupere îndelungată, al imigranţilor intraţi în ţară pentru trai permanent, al şomerilor, pensionarilor, invalizilor, al tuturor care doresc să obţină o nouă specialitate sau să-şi ridice calificarea din perspectiva învăţării pe tot parcursul vieţii:
3. cursuri organizate de angajatori în cadrul unităţii proprii sau de instituţiile specializate în formarea profesională;
4. calificare suplimentară, recalificare, perfecţionare, policalificare, specializare profesională, oferite de învăţământul profesional tehnic şi superior, cât şi de furnizorii de programe de formare profesională continuă;
5. stagii de practică şi specializare în unităţi din ţară sau din străinătate;
6. învăţarea la locul de muncă;
7. seminare, conferinţe, mese rotunde, ateliere, cursuri de formare continuă la distanţă.
8. Formarea profesională continua se realizează la meseriile (profesiile), specialităţile, specializările incluse în clasificatorul ocupațiilor şi nomenclatoarele respective ale meseriilor, specialităţilor şi specializărilor din Republica Moldova.
9. Formarea profesională continua se realizează în baza programelor speciale, elaborate şi aplicate de instituţiile cu activitate în domeniu, utilizîndu-se metode interactive cu accent pe demersurile multimedia: formare la distanţă, fără frecvență, conferinţe video, instruire asistată de calculator şi altele.
10. Programele de formare profesională continua pe domenii de activitate se elaborează de către furnizorii de formare a adulților, coordonate cu ministerele de resort și aprobate de Ministerul Educaţiei, în conformitate cu normele metodologice.
11. Procesele curriculare în formarea profesională continuă a adulţilor se bazează pe principiul formării competenţelor profesionale elaborate în baza standardelor ocupaţionale şi a Cadrul naţional al calificărilor.
12. Programele de formare profesională continua pot fi structurate pe module. Prestatorii de servicii în domeniul formării profesionale care organizează programe de formare profesională la care participă persoane defavorizate din punct de vedere social şi economic, vor adapta programele la situaţia acestora astfel, încît să asigure accesul lor egal şi nediscriminatoriu la formarea profesională.

**IV. ORGANIZAREA FORMĂRII PROFESIONALE A ADULŢILOR**

1. În baza planurilor naţionale de dezvoltare şi de acţiune a programelor de guvernare şi a strategiilor sectoriale, Ministerul Educaţiei, Ministerul Muncii, Protecţiei Sociale şi a Familiei împreună cu Agenţia Naţională de Asigurare a Calităţii în Învăţământul Profesional elaborează politici şi strategii naţionale privind dezvoltarea resurselor umane, inclusiv calificările şi formarea profesională a adulţilor, pe care le supun spre aprobare Guvernului.
2. Programele de formare profesională sunt organizate în instituţii educaţionale de formare profesională continuă şi în alte tipuri de instituţii/organizații de stat ori privat care sînt supuse autorizării/acreditării academice şi sînt abilitate pentru această activitate în conformitate cu legislaţia în vigoare.
3. Formarea profesională se poate realiza şi prin ucenicie la locul de muncă, reglementată de legislaţia în vigoare.
4. Formarea profesională a adulţilor se realizează prin programe de formare profesională acreditate ce cuprind totalitatea activităţilor de pregătire teoretică şi/sau practică în vederea realizării obiectivelor de formare de competenţe pentru un anumit domeniu.
5. La înscrierea pentru programele de formare profesională continuă, auditorilor li se iau în considerare disciplinele studiate anterior în instituţiile de învăţămînt superior sau mediu de specialitate, precum şi standardul calificării în domeniul respectiv.
6. Furnizorii de formare a adulţilor care îşi propun şi formarea continuă a persoanelor cu nevoi speciale, adaptează programele și condițiile tehnice în mod corespunzător acestor categorii de persoane.
7. Furnizorii de formare a adulţilor care organizează programe în limbile minorităţilor naţionale sau într-o limbă de circulaţie internaţională întocmesc programul de formare în limba română şi în limba minorităţii naţionale sau în limba de circulaţie internaţională pentru care se solicită autorizarea.
8. Furnizorii de formare a adulţilor care organizează programe finalizate cu certificate de calificare recunoscute la nivel naţional încheie contracte de formare profesională cu participanţii la aceste programe.
9. Cursurile de formare profesională continuă se organizează de furnizorii de formare profesională pentru meserii/profesii, specialităţi şi calificări în corespundere cu nomenclatoare aprobate de Guvern.
10. Programele de formare profesională se organizează de furnizorii de formare profesională şi pentru:
    1. dezvoltarea competenţelor-cheie;
    2. amplificarea competenţelor profesionale comune mai multor ocupaţii;
    3. utilizarea competenţelor transversale.
11. Programele de formare profesională continuă asigură dobândirea unor competenţe profesionale în conformitate cu standardele ocupaţionale sau calificări recunoscute la nivel naţional.
12. Pentru cursuri şi programe de calificare suplimentară şi recalificare profesională formarea profesională continuă a adulţilor se organizează în baza standardelor de conţinut, standardelor de competenţe, standardelor naţionale de referinţă, standardelor de acreditare şi a Cadrului Naţional al Calificărilor.
13. Recalificarea profesională a specialiştilor cu studii superioare sau medii de specialitate este un tip independent de formare profesională, proces care se desfăşoară în baza a două criterii:
    1. profilul studiilor dobîndite anterior de către specialişti;
    2. necesităţile societăţii de noi specialităţi şi competenţe profesionale.
14. Programele de formare profesională continuă cuprind următoarele elemente:
15. obiectivele programului de formare profesională exprimate în competenţe profesionale ce urmează să fie dobândite de fiecare persoană care urmează programul;
16. durata de pregătire pentru realizarea obiectivelor propuse;
17. conținutul programului;
18. mijloacele şi metodele prin care se asigură transmiterea şi asimilarea cunoştinţelor şi formarea deprinderilor practice necesare ocupaţiei respective;
19. procedura de evaluare în conformitate cu obiectivele specifice programului de formare profesională.
20. Formarea continuă a adulților se realizează prin:
21. cursuri tematice de perfecţionare/specializare până la 150 ore (până la 5 credite);
22. cursuri de perfecţionare/ specializare/ policalificare de scurtă durată până la 1200 ore (până la 40 credite );
23. cursuri şi programe de calificare suplimentară în baza studiilor:
24. învățământ profesional tehnic secundar (nivelul 3 ISCED 2011) până la 900 de ore (până la 30 credite);
25. învăţământul profesional tehnic postsecundar și nonterțiar (nivelul 4-5 ISCED 2011) până la 1800 de ore (până la 60 credite);
26. învăţământul superior (licenţă, nivelul 6 ISCED) până la 2400 ore (până la 80 credite).
27. cursuri şi programe de recalificare profesională pentru obţinerea unei noi calificări în baza studiilor:
28. învățământ profesional tehnic secundar (nivelul 3 ISCED 2011) până la 900 de ore (până la 30 credite);
29. învăţământul profesional tehnic postsecundarși nonterţiar (nivelul 4-5 ISCED) cu o duratămai mare de 1800 de ore (min. 60 credite);
30. învăţământul superior (licenţă, nivelul 6 ISCED) cu o durată mai mare de 2700 ore (min. 90 credite pentru acelaşi domeniu).
31. Pentru cursurile tematice de formare continuă de perfecţionare/specializare/policalificare, furnizorii eliberează certificate de perfecționare/calificare/de atestare a competențelor profesionale.
32. Pentru cursuri şi programe de calificare suplimentară şi recalificare profesională furnizorul de formare profesională continuă a adulţilor, eliberează diplome:
33. în baza studiilor nivel ISCED 5 – diplome de nivel ISCED 5;
34. în baza studiilor superioare – conform reglementărilor din domeniu.
35. Deţinătorii diplomelor de formare profesională continuă de nivelul ISCED 6 prin recalificare profesională sau calificare suplimentară în baza studiilor superioare de licenţă, au dreptul să continue studiile în domeniile respective de nivelul ISCED 7 şi nivelul ISCED 8.
36. Auditorii cu studii superioare sau medii de specialitate, pregătiţi după programe de formare profesională continuă pentru o calificare suplimentară cu un volum normativ mai mare de 1000 de ore primesc diplome de calificare profesională suplimentară la studiile superioare sau medii de specialitate care atestă obţinerea unei noi calificări.
37. În cazurile în care planurile formării profesionale continue a specialiştilor prevăd stagiere, prestatorii vor crea condiţii necesare pentru stagierea auditorilor. Stagierea se realizează în scopul punerii reuşite în practică a cunoştinţelor profesionale, a priceperilor şi deprinderilor însuşite în urma pregătirii teoretice şi prevede însuşirea experienţei înaintate, formarea deprinderilor practice pentru executarea unor noi obligaţiuni profesionale. Stagierea specialiştilor se poate realiza atît în ţară, cît şi peste hotarele ei, la întreprinderi, organizaţii, în instituţii educaţionale şi de cercetare ştiinţifică.
38. Rezultatele formării profesionale continue, confirmate prin diplomele sau certificatele respective, vor fi luate în considerare la reconfirmarea în post, la acordarea de grade şi titluri, categorii de calificare şi la atestarea cadrelor.
39. Formarea profesională continuă a specialiştilor din rîndurile cetăţenilor străini se efectuează în baza acordurilor sau contractelor încheiate cu persoane juridice sau fizice străine, în conformitate cu legislaţia în vigoare.

**V. AUTORIZAREA/ACREDITAREA FURNIZORILOR DE FORMARE PROFESIONALĂ CONTINUĂ**

1. Furnizorii de formare a adulţilor pot organiza programe de formare profesională, finalizate cu eliberarea certificatelor de perfecţionare, specializare sau diplome de recalificare profesională cu recunoaştere naţională, numai în cazul în care au prevăzut în statut activităţi de formare profesională continuă şi sunt autorizaţi în condiţiile legii.
2. Programele de educaţie profesională continuă, furnizate de instituţiile de învăţământ superior acreditate, se supun mecanismelor specifice de autorizare şi acreditare academică.
3. Decizia cu privire la autorizarea de funcţionare provizorie a furnizorilor de formare profesională, a programelor de formare profesională oferite de aceştia, acreditarea, neacreditarea sau la retragerea dreptului de prestare a serviciilor educaționale se adoptă de Ministerul Educaţiei cu coordonarea ministerelor de resort, în baza rezultatelor evaluării externe.
4. Evaluarea externă în vederea autorizării de funcţionare provizorie sau acreditării furnizorilor de formare profesională şi a programelor oferite de aceştia se efectuează în baza metodologiei aprobate de Guvern.
5. Autorizarea de funcţionare provizorie sau acreditare se acordă pentru programe de formare profesională continuă sau pentru furnizorii de formare profesională.
6. Furnizorii de formare a adulţilor trebuie să întrunească următoarele criterii de evaluare:
7. programul de formare profesională;
8. implementarea criteriilor de asigurare a calităţii;
9. experienţa furnizorilor de formare profesională şi rezultatele activităţii lor anterioare obţinerii autorizării sau în alte programe de formare profesională pe care le-au realizat, dacă este cazul;
10. resursele umane cu studii superioare și promovarea modului psihopedagogic (formatori, personal administrativ şi auxiliar didactic);
11. resurse materiale şi financiare;
12. autorizaţiile şi avizele necesare desfăşurării programelor de formare profesională, după caz;
13. alte criterii prevăzute în metodologia de evaluare externă a calităţii în vederea autorizării de funcţionare provizorie şi acreditării programelor de studii şi a instituţiilor de învăţămînt profesional tehnic, superior şi de formare continuă aplicată de Agenţia Naţională de Asigurare a Calităţii în Învăţămîntul Profesional.
14. Furnizorii de formare a adulţilor trebuie să prezinte dovezi că realizează programele de formare profesională cu formatori care au profiluri sau specialitatea corespunzătoare programei de pregătire, respectiv care au pregătirea specifică educaţiei adulţilor conform standardelor ocupaţionale.
15. În cazul autorizării unui program de formare în limba minorităţii naţionale sau într-o limbă de circulaţie internaţională, furnizorii de formare profesională trebuie să prezinte dovezi că realizează programele de formare profesională cu formatori care au calificarea corespunzătoare programei de pregătire şi cunosc, după caz, limba minorităţii naţionale respective sau o limbă de circulaţie internaţională pentru care a fost autorizat programul.
16. Verificarea privind dotările, echipamentele şi materialele utilizate de către furnizorul de formare profesională care doreşte să se autorizeze se face numai la fata locului de către evaluatori externi.

**VI. EVALUAREA ŞI CERTIFICAREA FORMĂRII PROFESIONALE A ADULŢILOR**

1. La finalizarea programelor de formare profesională, absolvenţii susţin probele de absolvire, care reprezintă un set de probe teoretice şi/sau practice, specificate în planul de învăţământ şi programele de formare profesională continuă și primesc certificate sau diplome de calificare profesională însoțită de o anexă prin care se constată dobândirea competenţelor specifice programului de formare profesională, cu respectarea criteriilor de asigurare a calităţii (teste, lucrări practice, examene de absolvire, susţinerea proiectelor de diplomă).
2. În cazul programelor de formare profesională structurate pe module, la terminarea fiecărui modul, după susţinerea probelor de absolvire, se eliberează certificatul de absolvire însoțită de o anexă, cu menţionarea competenţelor profesionale dobândite, cuantificate în credite transferabile.
3. Auditorii care au încheiat cu succes cursuri tematice sau de scurtă durată, sau au încheiat cu succes cursuri multidisciplinare şi au susţinut testele de evaluare primesc certificat de perfecţionare.
4. Probele de absolvire se susţine în faţa unei comisii de examinare constituite din:
5. specialist/specialişti din afara furnizorului de formare continuă a adulţilor;
6. specialist/specialiști care reprezintă furnizorul de formare continuă a adulţilor;

Probele de examinare finală au caracter public.

1. Certificarea cunoştinţelor şi competenţelor dobândite în cadrul formării profesionale continue a adulţilor poate fi efectuată de structuri abilitate în acest scop potrivit actelor normative în vigoare. Evaluarea şi certificarea competenţelor profesionale obţinute în contextul educaţiei nonformale și informală se fac de structuri abilitate în acest sens, în baza unui regulament aprobat de Ministerul Educaţiei.

**VII. FINANŢAREA FORMĂRII CONTINUE A ADULŢILOR**

1. Instituţiile şi organizaţiile care oferă programe de formare continuă a adulţilor sunt finanţate din următoarele surse:
2. mijloace achitate de persoane fizice şi juridice;
3. mijloace ale asociaţiilor profesionale şi ale patronatelor;
4. mijloacele oferite din sponsorizări, donaţii;
5. mijloacele parvenite din taxe pentru studii, fonduri externe (proiecte);
6. venituri din alte activităţi legale.
7. Decizia despre volumul finanţării bugetare a instituţiilor şi organizaţiilor care oferă programe de formare continuă a adulților se ia de către Guvern în baza propunerilor, elaborate în comun de către organele guvernamentale, neguvernamentale şi publice ale sistemului de educaţie generală a adulţilor.
8. Prezentul Regulament admite perceperea taxelor de la populaţie pentru participare la activităţi de educaţie continuă a adulţilor, cu condiţia ca mărimea taxelor nu contravine principiului accesibilităţii activităţilor de formare continuă a adulţilor şi nu împiedică dreptul constituţional al cetăţeanului la accesul realizării ştiinţifice şi culturale.
9. Pot fi scutiţi de taxă pentru participare sau pot beneficia de o reducere de taxă pentru participare la activităţile de educaţie generală persoanele cu dizabilităţi şi pensionarii.
10. Relaţiile dintre furnizorii de formare profesională continuă, indiferent de tipul de proprietate şi forma juridică de organizare, şi persoanele fizice şi juridice se reglementează printr-un contract de prestare a serviciilor educaţionale în care sunt specificate drepturile şi obligaţiile părţilor, durata studiilor şi mărimea taxei de studii.
11. Furnizorii de formare profesională continuă funcţionează în regim de autogestiune financiar-economică şi pot desfăşura activităţi economice, în conformitate cu legislaţia în vigoare.
12. Pe perioada în care participă la programe de formare profesională finanţate de angajatori, salariaţii primesc drepturile salariale stabilite potrivit contractului individual de muncă pentru program normal de lucru.
13. Angajatorii, cel puțin odată la trei ani, suportă cheltuielile de deplasare pentru participarea la programele de formare profesională, dacă aceste programe se desfăşoară în altă localitate decât cea în care salariatul îşi are locul de muncă.
14. Condiţiile şi formele în care se acordă furnizorilor de formare profesională sprijin financiar din surse externe trebuie să corespundă legislaţiei în vigoare sau prevederilor acordurilor internaţionale de cooperare la care Republica Moldova este parte.

**VIII. DISPOZIŢII FINALE**

1. Parteneriatul social în domeniul formării profesionale continue este asigurat de către Comisia Naţională pentru Consultări şi Negocieri Colective şi Comitetele sectoriale pentru formare profesională.
2. Programele de formare profesională continuă a adulţilor care au început înainte de data intrării în vigoare prezentului Regulament continuă până la finalizare, în condiţiile stabilite prin actele normative aflate în vigoare la data începerii acestor programe.
3. Programele de formare profesionale continuă a adulților urmează a fi modificate în dependență de cerințele pieței mincii și inovațiile din cercetare.
4. În cazul nerespectării procedurii de eliberare a certificatelor conform programelor și normelor legale, furnizorului i se va lua dreptul de activitate cel puțin pe o perioadă de un an, nu înainte de a urma un curs de formare continuă privind asigurarea calității în învățămînt.
5. Furnizorii de formare continuă a adulţilor transmit rapoarte anuale de activitate Ministerului Educației și pun la dispoziţie Biroului Naţional de Statistică datele solicitate, referitoare la activităţile de formare profesională continuă a adulţilor.
6. Biroul Naţional de Statistică şi Ministerul Educaţiei includ în programele lor de activitate cercetarea statistică periodică a formării profesionale a adulţilor.
7. Metodologia de realizare a cercetării statistice aferente formării profesionale a adulţilor, precizarea indicatorilor urmăriţi şi a modului de calcul al acestora, precum şi periodicitatea acestei cercetări se stabilește de Biroul Naţional de Statistică şi Ministerul Educaţiei.